שמואל רוזנר

שמואל רוזנר (נולד ב-22 באפריל 1968) הוא חוקר, עורך ובעל טור. הוא העורך והבעלים של מיזם "המדד", המתמחה במחקר של החברה הישראלית. הוא עורך מיזם הספרים והרעיונות "הקיפוד והשועל"; הוא עמית בכיר במכון למדיניות העם היהודי, ובעל טור בעיתונים "ג'ואיש ג'ורנל" ו"מעריב".

ביוגרפיה
רוזנר גדל והתחנך בירושלים. בשנות הקריירה הראשונות שלו היה עיתונאי ועורך בגלי צה"ל, בעיתון העיר ובעיתון חדשות. בהמשך היה שליח בקנדה.

עם שובו מקנדה עבד כעשור וחצי בעיתון הארץ. הוא היה שליח עיתון "הארץ" בארצות הברית (2005–2008), ולפני כן ראש מערכת החדשות וראש מערכת הכתבות של העיתון (1996–2005). 

מתחילת שליחותו בארה״ב רוזנר החל להופיע ולפרסם גם בבימות רבות בעיתונות האמריקאית. בשנים 2012–2021 הוא היה בעל טור בעיתון ניו יורק טיימס. מאמריו התפרסמו באופן קבוע גם במגזינים ניו רפבליק, קומנטרי, סלייט, פוריין פוליסי ואחרים. בעשור האחרון הוא מפרסם טורים קבועים באנגלית בעיתון Jewish Journal של לוס אנג׳לס, וכן במגזין Moment. 

בשנת 2020 הקים את מיזם המדד, עם שותפו פרופ' קמיל פוקס (ועם שותף שלישי, נח סלפקוב). לאחר פטירתו של פרופ׳ פוקס, המיזם המשיך כאשר פרופ׳ דוד שטיינברג משמש כיועץ מדעי במקומו של פוקס. במסגרת המדד הפיק עם אחיו, איש הטלוויזיה ישראל רוזנר, סדרת סרטי רשת על האתגר החרדי של ישראל, שזכתה לתפוצה רחבה. 

רוזנר שימש כפרשן טלוויזיה בכאן חדשות החל משנת 2020, ובסוף שנת 2024 הודיע על פרישה. 

רוזנר מקיים הרצאות על פוליטיקה, ביטחון ומדיניות ישראלית; על מצב העם היהודי, הזהות היהודית ויחסי ישראל תפוצות; על היסטוריה, פוליטיקה ומדיניות אמריקאית. הוא הרצה באוניברסיטאות ובמכוני מחקר רבים בישראל ובארה״ב.

עורך ספרי עיון

רוזנר היה העורך הראשי של ספרי העיון בכנרת-זמורה-דביר מ-2009 עד 2021. בשנת 2021 הקים את מיזם הספרים והרעיונות "הקיפוד והשועל", שכולל הסכת וסדרת ספרי עיון איכותית המתמקדת במדע, היסטוריה, יחסים בינלאומיים, פילוסופיה, ציונות ויהדות, החל מיולי 2024 הוא עורך סדרת העיון הקיפוד והשועל שהיא חלק מהוצאת הספרים "התחנה". בנוסף הוא בעל טור במהדורת סוף השבוע של העיתון מעריב.

רשימה חלקית של ספרים וכותבים שיצאו ביוזמתו כוללת את קיצור תולדות האנושות ואת מכלול ספריו של יובל נח הררי; את מלכוד 67, מהפכת הקשב ושאר הספרים של מיכה גודמן; את חיימשלי ומשלנו של עינת נתן; את מצוינים של מלקולם גלדוול; ספרים של עמיה ליבליך, של רונן ברגמן, של חיים שפירא, של יורם טהרלב, של מתי פרידמן, של מיכל דליות, של דן מרגלית, של עמירם אזוב, של הילי כוכבי, של יואב גלבר; את איך נולד התנ״ך ולמה יש רוע בעולם של ישראל קנוהל; את רבי המכר כוחו של הרגל, השולטים בעתיד, תחושת בטן, מוקף באידיוטים; את המלאך, מתקפת פתע ומלחמה משלו של אורי בר יוסף; את מה זה משנה של טלי שרוט; את הסוד הקדמוני של דעאל שלו; את כל התלמוד על רגל אחת של אורי בריליאנט; את אולי כדאי לך לדבר עם מישהו; את הספרים של ענת קלו לברון; את התרגום לגדל אשר באך; את ההיסטוריה הקצרה של כמעט הכל ואת הגוף של ביל ברייסון; את ספריו של אבירם ברקאי; את שבע אמהות של יוכי ברנדס; את האמת על באמת ועוד ספרים של דן אריאלי; את כולנו בני חלוף של ארווין יאלום; את ספריו של יעקב בורק; את הברבור השחור; את רגעים היסטוריים ורגעים היסטריים; את דברים שהלוואי שידעתי בגיל עשרים; ועוד ועוד.

חיים אישיים

נשוי לסופרת והמו"לית אורנה לנדאו, כיום הבעלים של הוצאת התחנה (ולשעבר המקימה והבעלים של הוצאת שתיים). הוא אב לארבעה, מתגורר בתל אביב.

ספריו

רוזנר פרסם עד כה ארבעה ספרים:
שטעטל בייגל בייסבול: על מצבם הנורא והנפלא של יהודי אמריקה, הוצאת כתר, 2011
היהודים – 7 שאלות נפוצות, הוצאת דביר, 2016
יהדות ישראלית: דיוקן של מהפכה תרבותית, הוצאת דביר, 2018 (עם פרופ' קמיל פוקס)
The Jewish Vote: Obama vs. Romney, a Jewish Voter´s Guide, Jewish Journal Books, 2012.
בעניין החרדים... (הוצאות התחנה; הקיפוד והשועל, 2026)

לקריאה נוספת
 מיכה גודמן, יהדות משגשגת ומתכווצת, מוסף 'שבת', מקור ראשון, 15 באפריל 2011
 צור ארליך, חברים מכוכב אחר: עם שמואל רוזנר על יהודי ארצות הברית, מוסף 'דיוקן', מקור ראשון, 22 באפריל 2011
 אריאל שנבל, "כבר אין תשובה ברורה לשאלה 'מיהו יהודי'", מקור ראשון, פורסם באתר nrg, 18 בספטמבר 2016


ביקורת על ספריו:



קישורים חיצוניים

 אתר המדד – פוליטיקה, חברה, תרבות וזהות בישראל
 הקיפוד והשועל – מדף של רעיונות לסקרנים ולסקרניות
 הטורים של שמואל רוזנר באתר מעריב

הערות שוליים

קטגוריה:עיתונאים ישראלים
קטגוריה:סגל ניו יורק טיימס
קטגוריה:סגל מעריב השבוע
קטגוריה:בעלי טור
קטגוריה:עורכים ספרותיים ישראלים
קטגוריה:סופרים ישראלים
קטגוריה:סגל גלי צה"ל
קטגוריה:סגל הארץ
קטגוריה:סגל חדשות
קטגוריה:ישראלים שנולדו ב-1968